## Cano subratlla que la seguretat de subministrament energètic és essencial per a una “economia competitiva, sostenible i resilient”

*** La titular d’Energia ha recordat que la Comunitat Valenciana té 1.512 megawatts (MW) de potència instal·lada d’emmagatzematge mitjançant bombament, la qual cosa representa el 45 % del total nacional
* La consellera ha defés que “la central de Cofrentes és una infraestructura estratègica per a garantir el subministrament elèctric, la competitivitat de les empreses i l’estabilitat del sistema”**

**Alfara del Patriarca.**

La consellera d’Innovació, Indústria, Comerç i Turisme, Marián Cano, ha destacat la importància de la seguretat energètica com a “pilar fonamental per a una economia competitiva, sostenible i resilient”.

Durant la seua intervenció en la jornada ‘La seguretat de subministrament com a pilar d’una economia competitiva i resilient’ que ha tingut lloc en la Universitat Cardenal Herrera CEU organitzada per la Fundació FAES, ha recordat que “la seguretat de subministrament no és un concepte abstracte, sinó la base de la nostra indústria, de la nostra economia i de la nostra vida quotidiana”.

Cano s’ha referit a l’apagada del passat 28 d’abril, en la qual més de 50 milions de persones van quedar sense subministrament durant hores, i que, segons un estudi de CaixaBank Research, va suposar una caiguda de quasi 400 milions d’euros en el consum privat. “Este episodi ens va recordar que una transició energètica mal planificada pot generar vulnerabilitats econòmiques i socials de gran impacte”, ha manifestat.

La consellera ha defés que la transició energètica “ha de gestionar-se amb rigor tècnic, estratègia i sentit comú”, assenyalant que l’aposta per les energies renovables “és imprescindible, però no suficient”.

Cano ha explicat que Espanya va arribar en 2024 a un 65 % del mix elèctric d’origen renovable, la qual cosa va permetre reduir un 20 % els preus majoristes, però ha alertat que “sense capacitat suficient d’emmagatzematge, inèrcia i suport, el sistema queda exposat davant eventualitats que comprometen el subministrament”.

En este sentit, la titular d’Energia ha recordat que la Comunitat Valenciana té 1.512 megawatts (MW) de potència instal·lada d’emmagatzematge mitjançant bombament, la qual cosa representa el 45 % del total nacional. “Som líders en bombament i emmagatzematge, però encara necessitem reforçar infraestructures, xarxes intel·ligents i interconnexions per a consolidar un sistema flexible, competitiu i estable”, ha assenyalat.

Cano ha realçat projectes d’innovació com H2frit, iniciativa pionera d’hidrogen verd aplicada a la indústria ceràmica i secundada per la Generalitat, que “demostra que la indústria valenciana està preparada per a liderar la descarbonització”. No obstant això, ha advertit que per a passar de la viabilitat tècnica a la industrial “necessitem un marc nacional coherent, estable i amb finançament suficient”.

**Defensa de la continuïtat de les centrals nuclears**

La consellera ha reiterat que “no es pot parlar de seguretat energètica sense una base tecnològica diversificada”, i ha recalcat que “mantindre operatives les centrals nuclears és una qüestió de responsabilitat i de necessitat”.

En este sentit, ha denunciat que la negativa del Govern a prorrogar la seua vida útil “és una decisió que anteposa la ideologia a les necessitats reals de les empreses i famílies valencianes, que posa en risc milers d’ocupacions, encarix l’energia i debilita la sobirania energètica de la Comunitat Valenciana”.

Cano ha defés que “la central de Cofrentes és una infraestructura estratègica per a garantir el subministrament elèctric, la competitivitat de les empreses i l’estabilitat del sistema”. Així mateix, ha recordat a més, que sense Cofrentes la Comunitat hauria d’importar el 74 % de l’energia que consumix, “una situació que ens col·locaria en una posició de debilitat manifesta enfront d’escenaris d’inestabilitat geopolítica”.

La consellera ha insistit que s’ha de revisar el calendari de tancament nuclear fixat en 2019, ja que “el món no és el mateix que llavors”, i ha recalcat que “la continuïtat de Cofrentes, amb els més alts estàndards de seguretat, és essencial per a mantindre l’autonomia energètica”. Per a Cano “tancar fonts estables i viables abans de tindre garantides alternatives de producció i emmagatzematge només ens farà més dependents del gas i dels cicles combinats”.

Finalment, Cano ha fet una crida a la cooperació institucional i empresarial des del convenciment que la transició energètica “és una oportunitat històrica per a reforçar la nostra competitivitat i garantir un futur sostenible però només serà possible si la seguretat energètica continua sent la prioritat”.

Fecha: 17/11/2025